Covid-19: Meninggal dunia kes ‘import’
ZARINA ABDULLAH KUCHING: Menteri Kerajaan Tempatan dan Perumahan Dato Sri Dr Sim Kui Hian
mendedahkan bahawa tiga sekeluarga yang meninggal dunia di sini disebabkan
Covid-19 adalah kes import dari Itali. Menurutnya, kesemua kes positif yang berlaku di Sarawak adalah dari luar
(diimport) dengan majoriti dari Kuala Lumpur yang mana rakyat negeri ini
kembali dari luar. “Jika tidak, Sarawak tidak mempunyai sebarang kes dan kluster tiga
sekeluarga yang meninggal itu adalah diimport dari Itali dengan salah seorang
ahli keluarga mereka pergi ke sana dan kemudian menjangkiti ahli keluarga yang
meninggal itu, namun beliau kini masih mendapat rawatan dan terus dipantau. “Selain itu, kita sekarang telah mengenal pasti terdapat kluster baharu
melibatkan rakyat Sarawak yang kembali dari Belanda dan Scotland dan kes Pastor
yang meninggal turut dari kes diimport,” katanya. Beliau berkata demikian ketika ditemui pemberita selepas sidang media khas
Ketua Menteri Datuk Patinggi Abang Johari Tun Openg di Wisma Bapa Malaysia, di
sini, semalam. Terdahulu, Jawatankuasa Pengurusan Bencana Negeri (JPBN) Sarawak melaporkan
bahawa ibu,79,  dan anak perempuannya
meninggal dunia akibat Covid-19 masing-masing pada 18 Mac dan 21 Mac, sementara
anak lelakinya pada 23 Mac. “Seseorang itu mungkin tidak ada gejala awal tetapi mereka boleh
menyebarkan virus kepada ramai orang tanpa mereka sedar. “Sehubungan itu, masyarakat kita harus mematuhi Perintah Kawalan Pergerakan
yang dilanjutkan sehingga 14 April ini dan kekal duduk di rumah. “Namun, pesakit yang tidak mempunyai gejala virus itu tidak boleh
menyalahkan diri sendiri kerana menyebarkan virus kerana mereka juga tidak
mengetahui bahawa mereka membawa virus,” tegasnya. Dalam sidang media tersebut, Ketua Menteri memberitahu bahawa kes kematian
Covid-19 yang melibatkan tiga ahli keluarga dan Pastor adalah disebabkan oleh
kes-kes yang diimport. Walau bagaimanapun, beliau tidak mengenal pasti di mana
mereka telah mendapat virus itu. Mengulas mengenai perkembangan berlainan, Dr Sim berkata bahawa Kerajaan
Shandong dan Fujian dari negara China mendermakan sejumlah 20,000 topeng muka
jenis N95 kepada Sarawak. “Ini adalah bukti perhubungan baik kita dengan negara China dan mereka
menghargainya, jumlah ini adalah fasa pertama dan ada lagi yang akan datang. “Selain itu, pihak perubatan kita dan China turut mengadakan persidangan
video dalam usaha membendung penularan wabak dan kepakaran mereka merawatnya,”
tambahnya. 
See author's posts
